정조 10년
丙午五月二十六日未時。上御瑤華堂。諸承旨與時原任大臣閣臣都監郞堂率地官入侍時。領議政鄭存謙。都監都提調洪樂性。判府事李福源金熤。原任直提學徐有防。二直提學朴祐源。檢校直閣李秉模徐鼎修。原任直閣金載瓚鄭東浚。直閣鄭大容。魂宮都監堂上徐有隣。墓所都監堂上朴明源。墓所都監郞廳許晪。行都承旨沈豐之。行左承旨金思穆。右副承旨李祖承。同副承旨徐龍輔。記事官金孝建。假注書金祖淳。記注官金健修。記事官李崑秀尹行任。相地官朴大良鄭道弘李命求。以次進伏訖。存謙等曰。連日勞動。聖體。若何。上曰。一樣矣。存謙等曰。王大妃殿氣候。何如。上曰。一樣矣。存謙等曰。惠慶宮問安。若何。臣等不勝區區仰慮之至。上曰。今番以後。粥飮不能頻頻進御。而本症又添。故昨日則罔措以度矣。上曰。地師皆入來否。明源曰。竝入侍矣。熤曰。臣依下敎。東七陵局內岡麓。一一看審後。入來矣。上曰。昨啓中康陵甲坐。果何如耶。熤曰。形局之優劣。風水之微妙。有非臣臆料所可揣知。而只取其表著易知者論之。則龍虎環抱。案對羅列。有重關複壁之形。漂緲淸秀之峯。多有遠遠入望者。此則雖以臣之凡眼。可知其大好之地。而其他砂水之佳吉。穴田之完美。許晪輩極口稱讚。以爲大勝於昌陵甲坐及栗木洞。而錦城尉則以爲。前後踏山中第一大地云矣。明源曰。康陵甲坐。平闊重厚。外勢雄偉。內抱端的。此蓋論其大體而然也。其他好處。不得一一枚擧仰達。而以臣賤見。七陵寢形局。或有不及於此處者。故臣與許晪。有酬酢曰。如此大地。至今猶閒。誠爲異事云爾。則晪曰。吾意亦然云矣。栗木洞狼狽之後。臣與許晪。日夜罔措。不知爲計。忽得此地。或慮其有未恰處。屢屢看審。則愈看愈好。故昨夜果喜不能成寐矣。上曰。日昨已有下敎者矣。毋論昌陵甲坐康陵甲坐。一則雄偉者。不必取之。二則阻遠可欠。蓋東郊陵園爲八九處。故每當動駕之時。則雖漏罷後出宮。必値侵夜還都。今若定用於此處。則如非經宿。無以歷臨。雖以事勢言之。春秋展拜之外。因此而更添一番動駕。則經費之蕩然。亦不可不念。設使不量事勢之難便。只取山地之佳好。以此定用。十年之間。將不得一番往見。則亦豈非人情之切迫處耶。永祐園懿昭墓之定用。其時皆取事勢之便近。而然今安得如永祐園懿昭墓之便近處用之乎。樂性曰。聖敎誠至當矣。形局之雄偉者。不必取之。而事勢之便近者。旣欲求之。則臣之賤見。恐無過於栗洞者矣。且云云之說。本自不經。而今又破疑。則少無不可用之端。殿下斷自聖衷。卽以栗洞決定焉。上曰。卿等以爲。栗洞與龍山大路。不相干涉云。則果與康陵甲坐。何如耶。設使甲坐形局。或有勝於栗洞者。予意則以事勢以便近。有難舍之。而第因諸議之不一。方趑趄耳。樂性曰。殿下自忖于聖心。雖絲毫之微。如以人言介懷。不必定用。而如其不然。則又何有咨且之事乎。諸大臣皆在此。伏願下詢而決定焉。上曰。卿卽都相也。凡係喪事。皆在卿主張之如何。自卿言決之。好矣。樂性曰。臣素昧山理。固不敢臆決好否。然果如聖敎。甲坐則事勢難便。而栗洞則云云之說。不待地師之看破。臣等凡眼。亦不知其不可。臣意惟望殿下之以栗洞決定矣。上曰。予則果不以人言爲槪懷。而但至情所在。不能造次決定故耳。樂性曰。臨事而懼。好謀而成之。卽聖人所以決大事之法也。殿下初以人言之云云。更有看審之命。則此乃臨事而懼之意也。看審而人言歸於虛妄。聖意又無所槪。則好謀而成之。顧不在今日耶。且封墓。何等莫重之事。而至今未決。亦豈成說乎。臣意。斷斷如是矣。福源曰。書有賞于祖戮于社之文。社卽祭祀禮樂之地。而用以張刑罰者。雖若不當。然蓋示禮樂刑政。元非二致之故也。設使云云之說。果是眞的無疑。似無以此拘礙之端矣。熤曰。李判府之言。卽大經大法也。其言泝其本源而論之。大有見識。可爲取則矣。且以目下形地言之。初不相干。則殿下以此咨且。臣誠未曉矣。存謙曰。不待地師之言。凡眼已知其千不似萬不近。則恐無他論矣。上曰。然則以栗洞完定乎。若完定。則事勢之便近。如懿昭墓。甚可幸。而至於康陵甲坐。形局雖使有勝。卽是荒涼阻遠之地。予心悲悵之外。亦有所不忍者矣。存謙曰。聖敎。誠至當矣。以栗木洞完定。不但事勢之便近。安穩亦極矣。上曰。此若有前定者焉。東西郊數十處。皆無可合。而獨有此處。則亦可異也。熤曰。雖以私家求山之法言之。山地雖好。或因事勢之牽掣而捨之者。邦國莫大莫重之事。雖不可攙引私家之法。然栗木洞。旣十分全美。而又兼事勢之便近。則何必更論他處乎。且山理茫昧。本難準的。則康陵甲坐。亦安保其十分十美耶。以栗洞完決。好矣。明源曰。甲坐之於栗木洞。起勢勝。作穴勝。案對勝。莫重之事。豈可因事勢之難便而置之乎。臣意則以甲坐完定。好矣。晪曰。甲坐。自是天作之大地。非栗木洞可比矣。上曰。諸議皆以栗洞爲好。則汝獨以甲坐爲好者。何也。且汝當初獨不譽栗洞乎。晪曰。初則果以栗洞爲好矣。中間旣有人言。故更求他處。而看山雖曰多有方書。亦不出於人情之外。則其在愼重。不可强用。且康陵甲坐。雄偉端正。眞是帝王家陵墓。則何必顧慮事勢而不用乎。臣意則以甲坐完定。好矣。上曰。汝以栗洞有人言。故欲捨之耶。此則人情或不怪矣。然予若決而完定。則汝當不挽止耶。晪曰。在聖上萬年之慮。栗洞則地勢稍卑。江邊頗近。而人家亦邇。大不如康陵甲坐矣。樂性正色謂晪曰。郞廳若知栗木洞之有欠。則何不早言其不可耶。伊時之極口讚美。以爲萬全無疑者。果何心也。今日之猝反前言。謂有後慮云者。抑又何心也。莫重莫大之事。豈可因云云不經之說。有所撓改。而遷就未決耶。再勿多陳也。上曰。予則至情所在。故初聞云云之說。不無咨且之心。蓋山理之外。情理亦不得不如是矣。今旣破疑。又聞卿言。予心甚爽然。卿等卽國之大臣。卿等若完定。豈有他議耶。樂性曰。戶判云云之說。求於人情。容或不怪。而再看審後。自歸落空。則今不必以此有槪懷之端。以栗木洞完定。甚好矣。臣等之意皆如此。而至重至大之事。不可片言決之。自上下詢後。出擧條決定。好矣。上曰。卿言。是矣。仍下敎曰。萬年幽宅。今將完定於吉地。龜筮叶從。人謀僉同。方可無疑決定。大臣及都監堂上之意。何如。樂性曰。臣於再次看審時。先自外靑龍內外。遍審局內。轉至結穴結腦處。上下詳察。則所謂拘忌之處。隔遠不見。實無係關。而諸地師旣稱十全完吉之地。則恐無取捨之可疑矣。存謙曰。當初山論。皆稱十全完吉。雖參以凡眼。所見極好。不但事勢之便近而已。向於復命時。臣意已有所陳達。而再看審時。雖不得同往。詳聞諸大臣之言。岡麓遼隔。元無拘忌之可論。更何有遷就不決之端乎。福源曰。臣意。前已仰達。而以地理則皆稱完吉。以事勢則極涉便近。至於拘忌之本屬無義。而岡麓遼隔。尤無可論。莫重之事。恐不可因此而遷延不決矣。熤曰。臣等日前看審之後。已爲累陳形止實狀。而雖以私家占山之法言之。參之以地理與情理事勢。卽固然之勢也。況地理則僉曰純吉。事勢則最爲便近。形止左龍外麓。散作重岡。不特遮隔而已。地界又極遼闊。重臣之言。亦以爲目擊大異所聞云。則到今益無更商之端矣。明源曰。諸大臣旣陳所見。臣更無贅達者矣。上曰。郞廳亦陳所見。可也。晪曰。臣與諸地師。屢次看審。形止吉利。旣有僉同。事勢便近。實無易此。而至於不當忌之忌。諸大臣亦已辨破無餘。臣何敢更贅他見。存謙曰。臣等之見。俱已陳達矣。聖意如欲以此處完定。則卽還分付於該都監。三看審封標等節。皆令今日內擧行之地。何如。上曰。依爲之。出擧條存謙等曰。墓所今已完定。擧國臣民。豈勝慶幸。臣等不勝區區忭賀之忱矣。熤曰。初雖數次看審。不可謂如禮。臣等俱爲出去。更看審後封標。似合事宜矣。上曰。封標。亦擇日乎。明源曰。臣未能知之。而事係莫重。不可不問例擧行矣。上曰。出問於池日賓。可矣。明源承命出。回奏曰。問於池日賓。則今明日爲吉云矣。樂性曰。墓所旣已完定。事役一時緊急。別看役所當定送。而前別將丁仁希。旣以造成所別看役。定送矣。浮石所三物所。則以前萬戶柳惠根定送。使之兼看。禮葬都監亦當有別看役。以前萬戶崔雲興。差定。何如。上曰。依爲之。出擧條存謙曰。齎咨譯官。有元包外加給二包之例。今亦依前例加給。何如。上曰。依爲之。出擧條命書傳敎曰。時原任大臣與都監堂郞。率地師進詣栗木洞。三看審後封標以啓。又命書傳敎曰。今番墓役時。始役後。京都監勿爲別設。仍令禮葬都監。從便兼管。上曰。墓所都監。當從近設之。堂上。始役前出去耶。始役後出去耶。樂性曰。始役前出去。方可設都監矣。上曰。開金井。何日耶。明源曰。七月十九日矣。始役斬破土時。告由祠后土吉日。令日官推擇。何如。上曰。始役者。何役也。明源曰。雖片土一石。不得任意動手。故必擇日爲之矣。存謙曰。封標之後。守直等節。自有應行之例云。亦令以此分付。何如。上曰。依所奏爲之。好矣。樂性曰。三看審時。諸地師。不必盡爲率去。鄭道弘朴大良具聖元車學模四人。率去。何如。上曰。依爲之。出擧條上曰。卿等先爲退去。存謙等退出。命書榻敎曰。三看審進去。大臣以下。除朝辭往來。上曰。圖形入之。明源捧入。上曰。人家撤毁處。當爲幾間乎。明源曰。六十餘間矣。上曰。六十餘間。當新造乎。明源曰。此則李文德家舍。間數爲六十餘間。而今番當造者。當爲十五間許矣。又奏曰。發靷後。大轝權安處。宜有假家。而當此節省之時。不可一遵舊例。今番則以油遮日代行。何如。上曰。油芚亦不緊。奉往後服色則燒火。上下裝則還下。可也。出擧條豐之曰。向日有承旨公除前別入直之命矣。今日則公除已過。何以爲之乎。上曰。仍爲別直。可矣。命退。諸臣以次退出。